钦定古今图书集成/明伦汇编/氏族典/第395卷 > 李黼
## 钦定古今图书集成/明伦汇编/氏族典/第395卷 > 李黼

按《元史李黼传》：“黼字子威，颍人，工部尚书守中之子。
守中性卞急，遇诸子极严，黼百计承顺，求宁亲心终
不可得。跪而自讼，往往达旦，无几微厌怠之意。泰定
四年，以明经魁多士，授翰林修撰，迁礼部主事，拜监察御史，转江西行省郎中，入为国子监丞，迁宣文阁
监书博士，兼经筵官，升秘书少监，拜礼部侍郎，调授”
江州路总管。至正十一年，盗起河南，陷蕲黄，焚掠数
千里，锐意南攻。“九江居下流，实江东西襟喉地。”黼治
城壕，修器械，募丁壮，分守要害，椎牛飨士，激忠义以
作士气，数日之闲，纪纲初立。十二年正月，贼陷武昌，
江西大震。贼乘胜破瑞昌、黄梅县主簿也孙帖木儿
愿出击贼黼，大喜，沥酒与誓。贼游兵至境，急檄诸乡
落，聚木石于险塞处，遏贼归路。仓卒无号，乃墨士卒
面，统之出战。黼身先士卒，大呼陷阵。也孙帖木儿继
进，贼大败，逐北六十里。乡丁依险阻，乘高下木石，横
尸蔽路，杀获二万馀。黼还，谓左右曰：“贼不利于陆，必
由水道以舟薄我。”乃以长木数千，冒铁椎于杪，暗植
沿岸水中，逆刺贼舟，谓之“七星椿。”会西南风急，贼舟
数千，果扬帆顺流，鼓噪而至，舟遇椿不得动，进退无
措。黼帅将士奋击，发火翎箭射之，焚溺死者无算，馀
舟散走。行省上黼功，请拜江西行省参政、江州南康
等路军民都总管。已而贼势更炽，黼守孤城，提孱旅，
无日不战，中外援绝。二月甲申，贼薄城，分省平章政
事秃坚不花自北门遁，黼救东门。贼已入，与之巷战，
知力不敌，挥剑叱贼曰：“杀我，毋杀百姓！”贼自巷背来，
刺黼堕马，与从子秉昭俱骂贼而死。黼兄冕居颍，亦
死于贼。秉昭，冕季子也。事闻，赠黼淮南江北等处行
中书省左丞，追封陇西郡公，谥忠文；官其子秉方集
贤待制。